ธอส. ออก 7 มาตรการเร่งด่วนช่วยเหลือประชาชนที่ประสบเหตุอุทกภัยในพื้นที่ภาคเหนือและภาคตะวันออกเฉียงเหนือ
ธอส. ออก 7 มาตรการเร่งด่วนช่วยเหลือประชาชนที่ประสบเหตุอุทกภัยในพื้นที่ภาคเหนือและภาคตะวันออกเฉียงเหนือนางสุดจิตตรา คำดี ผู้ช่วยกรรมการผู้จัดการ สายงานสื่อสารและภาพลักษณ์องค์กร ธนาคารอาคารสงเคราะห์ เปิดเผยว่า ภายหลังเกิดอุทกภัยในหลายพื้นที่ทั้งในพื้นที่ภาคเหนือและภาคตะวันออกเฉียงเหนือที่ผ่านมา รัฐบาลได้ออกมาตรการในด้านๆ ต่างๆ เพื่อช่วยเหลือประชาชนที่ประสบเหตุอุทกภัย ในส่วนธนาคารอาคารสงเคราะห์ได้ออกประกาศมาตรการเร่งด่วนเพื่อช่วยเหลือบรรเทาความเดือดร้อนให้กับลูกค้าประชาชนที่ประสบอุทกภัย รวมถึงมาตรการฟื้นฟูภายหลังน้ำลดระดับลง ภายใต้โครงการเงินกู้ที่อยู่อาศัยเพื่อช่วยเหลือผู้ประสบภัยพิบัติทางธรรมชาติปี 2562 มีกรอบวงเงินรวม 1,000 ล้านบาท ซึ่งจะพิจารณาตามระดับความเสียหาย มาตรการที่ 1 สำหรับประชาชนที่ได้รับความเสียหายจากการประสบอุทกภัย สามารถขอลดอัตราดอกเบี้ยและเงินงวดผ่อนชำระปลอดดอกเบี้ย 4 เดือนแรก อัตราดอกเบี้ย 0% ขณะที่ เดือนที่ 5 - 16 อัตราดอกเบี้ยอยู่ที่ร้อยละ 4.125 ต่อปี เดือนที่ 17 - 24 ดอกเบี้ยอยู่ที่ร้อยละ 4.625 ต่อปี มาตรการที่ 2 ประชาชนสามารถขอกู้เพิ่ม หรือกู้ใหม่ เพื่อปลูกสร้างอาคารทดแทนหลังเดิม หรือกู้ซ่อมแซมอาคาร ที่ได้รับความเสียหาย คิดอัตราดอกเบี้ยเงินกู้คงที่ร้อยละ 3.00 นาน 3 ปี รายละไม่เกิน 1,000,000 บาท และได้รับยกเว้นค่าธรรมเนียมต่างๆ อีกด้วย มาตรการที่ 3 ประชาชนสามารถประนอมหนี้ ระยะเวลาไม่เกิน 1 ปี 4 เดือน ปลอดดอกเบี้ย 4 เดือนแรก  มาตรการที่ 4 สำหรับที่ประชาชนที่ได้รับผลกระทบด้านรายได้ สามารถประนอมหนี้เป็นระยะเวลาไม่เกิน 1 ปี อัตราดอกเบี้ยร้อยละ 1 ต่อปี โดยให้ผ่อนชำระเงินงวดไม่น้อยกว่าดอกเบี้ยรายเดือน มาตรการที่ 5 ลูกหนี้ที่เสียชีวิตหรือทุพพลภาพถาวร สามารถผ่อนชำระโดยใช้อัตราดอกเบี้ยร้อยละ 0.01 ต่อปี ตลอดระยะเวลาที่คงเหลือตามสัญญากู้ มาตรการที่ 6 กรณีที่อยู่อาศัยได้รับความเสียหายทั้งหลังและไม่สามารถซ่อมแซมได้ ให้ปลอดหนี้ในส่วนของราคาอาคารและให้ผ่อนชำระต่อเฉพาะในส่วนของที่ดินที่คงเหลือเท่านั้น มาตรการที่ 7 การพิจารณาสินไหมเร่งด่วน (Fast track) ให้กับลูกค้าที่ทำกรมธรรม์ประกันภัยอัคคีภัยที่อยู่อาศัยซึ่งคุ้มครองภัยธรรมชาติ รวมถึงกรณีน้ำท่วม หรือลมพายุ อย่างเร่งด่วนเป็นกรณีพิเศษ 15,000 บาท และหากประเมินความเสียหายของที่อยู่อาศัยแล้วพบว่าสูงกว่า 15,000 บาท หรือมีน้ำท่วมที่อยู่อาศัยตั้งแต่ 100 เซนติเมตรขึ้นไป ลูกค้ามีสิทธิ์ได้รับค่าสินไหมตามจริงแต่ไม่เกิน 20,000 บาท สอบถามรายละเอียดเพิ่มเติมได้ที่ ธอส.ทุกสาขาทั่วประเทศ หรือศูนย์ลูกค้าสัมพันธ์ (Call Center) โทร.0-2645-9000